Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Για τη συνέχιση της διαδικασίας διευθέτησης της διαφοράς όσον αφορά τη νομοθεσία της Ουκρανίας για την τόνωση της παραγωγής αυτοκινήτων και τους συναφείς κανονισμούς για την αγορά μεταχειρισμένων αυτοκινήτων με τον διορισμό διαιτητού και για την πρόταση προς το Συμβούλιο Συνεργασίας να ορίσει τρίτο διαιτητή, σύμφωνα με το άρθρο 96 παράγραφος 3 της συμφωνίας εταιρικής σχέσης και συνεργασίας για την έγκριση του σχεδίου εντολής των διαιτητών με στόχο τη διευθέτηση της διαφοράς

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η κυβέρνηση της Ουκρανίας θέσπισε, το Σεπτέμβριο 1997, σειρά νόμων που χορηγούν φορολογικά προνόμια σε επιχειρήσεις που αναλαμβάνουν να κάνουν ξένες επενδύσεις ύψους τουλάχιστον 150 εκατ. δολαρίων ΗΠΑ και αυξάνουν το τοπικό περιεχόμενο σύμφωνα με ένα σχέδιο που έχει εγκριθεί από την ουκρανική κυβέρνηση. Αυτά τα φορολογικά προνόμια εφαρμόζονται εκ των πραγμάτων σε μία ξένη εταιρεία που επενδύει σήμερα στον τομέα αυτοκινήτων στην Ουκρανία.

Αυτά τα σημαντικά πλεονεκτήματα περιλαμβάνουν απαλλαγές από όλους τους εισαγωγικούς δασμούς επί των εισροών που χρησιμοποιούνται από την επιχείρηση, απαλλαγές από όλους τους ΦΠΑ επί των εισροών καθώς και των πωλήσεων αυτοκινήτων στην ουκρανική αγορά, από τον έγγειο φόρο, από τον φόρο υπέρ του ταμείου για την εισαγωγή καινοτομιών καθώς και τη μείωση της φορολογικής βάσης κερδών για την εταιρεία. Αυτές οι διατάξεις προστίθενται στις διατάξεις ενός άλλου ειδικού νόμου που παραγράφει το χρέος της κοινής μετοχικής εταιρείας AvtoZAZ, συμπεριλαμβανομένων των διαφόρων φορολογικών χρεών καθώς και των εγγυημένων από το κράτος πιστώσεων:

- ο νόμος «περί της τόνωσης της αυτοκινητοβιομηχανίας στην Ουκρανία» (αριθ. 535/97-VR), που θέσπισε το Κοινοβούλιο της Ουκρανίας στις 19 Σεπτεμβρίου 1997, και που ισχύει από τις 23 Οκτωβρίου 1997.

- ο νόμος «περί της παραγραφής του χρέους της ανώνυμης κοινής μετοχικής εταιρείας avtoZAZ» (αριθ. 482/97 VR) της 18ης Ιουλίου 1998,

- ο νόμος «περί του ειδικού φόρου κατανάλωσης και των εισαγωγικών δασμών που εφαρμόζονται σε ορισμένα οχήματα και στα ελαστικά τους» (αριθ. 217/96 VR του Μαΐου 1996).

Εξάλλου, η Ουκρανία απαγόρευσε τις εισαγωγές μεταχειρισμένων αυτοκινήτων παλαιότερων των 5 ετών και επέβαλε τελωνειακή αξία τουλάχιστον 5000 δολαρίων ΗΠΑ σε όλες τις εισαγωγές μεταχειρισμένων αυτοκινήτων. Αυτά τα συμπληρωματικά μέτρα καταλήγουν ουσιαστικά στην παύση κάθε εισαγωγής μεταχειρισμένων οχημάτων στην Ουκρανία:

- τα ψηφίσματα του υπουργικού συμβουλίου «περί των αλλαγών και προσθηκών που πρέπει να γίνουν σε ορισμένα ψηφίσματα του υπουργικού συμβουλίου στην Ουκρανία» όσον αφορά την εισαγωγή μεταχειρισμένων οχημάτων στην Ουκρανία (αριθ. 146/98 του Φεβρουαρίου 1998).

2. Η Επιτροπή επεσήμανε στους προαναφερόμενους νόμους ή στις διατάξεις της Ουκρανίας σχετικά με τον τομέα της αυτοκινητοβιομηχανίας στην Ουκρανία, ορισμένες παραβιάσεις της συμφωνίας εταιρικής σχέσης και συνεργασίας και/ή στοιχεία που δεν συμβιβάζονται με τους κανόνες του ΠΟΕ. Ειδικότερα αυτοί οι νόμοι είναι αντίθετοι με τη ρήτρα του μάλλον ευνοουμένου κράτους του άρθρου 10, του άρθρου 15 για τη μη εισαγωγή διακρίσεων και του άρθρου 49 περί των κρατικών ενισχύσεων της συμφωνίας εταιρικής σχέσης και συνεργασίας, καθώς και με τα άρθρα Ι και ΙΙΙ της GATT (που αναφέρονται ή έχουν ενσωματωθεί στα άρθρα 10 και 15 της ΣΕΕΣ). Οι κανονισμοί όσον αφορά τις αγορές μεταχειρισμένων αυτοκινήτων είναι αντίθετοι με το άρθρο 14 της συμφωνίας εταιρικής σχέσης και συνεργασίας. Ο νόμος για την τόνωση της αυτοκινητοβιομηχανίας στην Ουκρανία, επιπλέον των διατάξεων των άρθρων Ι και ΙΙΙ της GATT είναι, επίσης, ασύμβατος με τα μέτρα ενθάρρυνσης των επενδύσεων που αναφέρονται στη συμφωνία του ΠΟΕ για το εμπόριο (Trims), ιδίως όσον αφορά την αντιστοιχία προς τα μέτρα που περιγράφονται ως απαγορευμένα στο σημείο 1.α. του σχετικού πίνακα που επισυνάπτεται στη συμφωνία Trims.

H κατάργηση των εισαγωγών μεταχειρισμένων αυτοκινήτων είναι επίσης ασύμβατη με τους κανόνες του ΠΟΕ και, ιδίως, με τις διατάξεις του άρθρου ΧΙ της GATT (γενική κατάργηση των ποσοτικών περιορισμών).

Η ελάχιστη δασμολογητέα αξία των 5.000 USD για όλα τα μεταχειρισμένα αυτοκίνητα αντιβαίνει προς τις διατάξεις του άρθρου VII και προς την συμφωνία του ΠΟΕ για την εφαρμογή του άρθρου VII (συμφωνία περί καθορισμού της δασμολογητέας αξίας).

3. Η διαδικασία διευθέτησης της διαφοράς η οποία κινήθηκε δυνάμει του άρθρου 96 της συμφωνίας εταιρικής σχέσης και συνεργασίας, δεν είχε επιτυχή έκβαση.

Δεδομένου ότι οι επίσημες διαβουλεύσεις (στο πλαίσιο του άρθρου 97 της συμφωνίας εταιρικής σχέσης και συνεργασίας) που διεξήχθησαν τον Μάρτιο του 1998, δεν ήσαν ικανοποιητικές, η Κοινότητα παρέπεμψε τη διαφορά στο Συμβούλιο Συνεργασίας στις 23.12.98 δυνάμει του άρθρου 96 παράγραφος 1 της ΣΕΕΣ, όπως συμφωνήθηκε στη συνεδρίαση του Συμβουλίου Συνεργασίας της 9ης Ιουνίου 1998, και υπέβαλε σχέδιο σύστασης προς έγκριση από το Συμβούλιο Συνεργασίας σύμφωνα με το άρθρο 96 παράγραφος 2 της ΣΕΕΣ.

Η απάντηση της Ουκρανίας, της 29ης Ιανουαρίου 1999, διευθέτησε ορισμένα στοιχεία που είχε ζητήσει η Επιτροπή κατά τη διάρκεια προηγούμενων διαβουλεύσεων, και ειδικότερα, το τοπικό περιεχόμενο, την απαλλαγή από το ΦΠΑ επί των πωλήσεων, και την απαλλαγή από τους ειδικούς φόρους κατανάλωσης επί των πωλήσεων. Όσον αφορά αυτά τα σημεία, η Ουκρανία αναλαμβάνει να τροποποιήσει τη νομοθεσία πριν από τα τέλη του 2000, για να άρει τη ρήτρα για το τοπικό περιεχόμενο και να επεκτείνει την απαλλαγή από το ΦΠΑ επί των πωλήσεων, καθώς και την απαλλαγή από τους ειδικούς φόρους κατανάλωσης επί των πωλήσεων σε όλα τα αυτοκίνητα. Επιπλέον, ανακοινώθηκε ότι (στο έγγραφο της Ουκρανίας της 20ής Απριλίου για την πρόσβαση στην αγορά κατά την προπαρασκευή του Συμβουλίου Συνεργασίας), ότι «καταρτίστηκε σχέδιο με στόχο την άρση της ελάχιστης τελωνειακής αξίας». ’λλα σημεία δεν διευθετήθηκαν συγκεκριμένα: η απαλλαγή από τους εισαγωγικούς δασμούς επί των εισαγόμενων εισροών, η απαλλαγή από τον ΦΠΑ επί των εισαγόμενων εισροών, η απαγόρευση επί των εισαγωγών μεταχειρισμένων αυτοκινήτων, καθώς και άλλες φορολογικές απαλλαγές (απαλλαγή από τον έγγειο φόρο, απαλλαγή από τον φόρο επί των κερδών, απαλλαγή από τον φόρο υπέρ του ταμείου για την εισαγωγή καινοτομιών).

Κατάσταση όσον αφορά τα κυριότερα θέματα που αποτελούν αντικείμενο της διαφοράς:

- τοπικό περιεχόμενο, απαλλαγή από τον ΦΠΑ επί των πωλήσεων : η δέσμευση της Ουκρανίας να τροποποιήσει τη σχετική νομοθεσία τον Δεκέμβριο 2000 επιβεβαιώνεται (κατά τις διαβουλεύσεις της 19ης Μαρτίου), αν και το αίτημα της ΕΕ να το πραγματοποιήσει νωρίτερα δεν ελήφθη υπόψη (ωστόσο η εν λόγω δέσμευση θα πρέπει να υλοποιηθεί το συντομότερο δυνατό, ώστε να μην καθυστερήσει την αίτηση της Ουκρανίας στον ΠΟΕ).

Όσον αφορά την πρόταση της Ουκρανίας να επεκτείνει την απαλλαγή από τον ΦΠΑ επί των πωλήσεων όλων των αυτοκινήτων, η Επιτροπή τόνισε ότι η εφαρμογή λογικού επιπέδου ΦΠΑ που δεν εισάγει διακρίσεις στα εισαγόμενα και τα επιτόπου συναρμολογούμενα οχήματα θα είναι περισσότερο σύμφωνη με τις απαιτήσεις των διεθνών χορηγών βοήθειας όσον αφορά την ανασυγκρότηση του φορολογικού συστήματος της Ουκρανίας και, ταυτόχρονα, με τις διατάξεις της ΣΕΕΣ. Πράγματι, η πρόταση για επέκταση της απαλλαγής από τον ΦΠΑ επί των πωλήσεων όλων των αυτοκινήτων μπορεί να είναι αντίθετη με τις συστάσεις του ΔΝΤ και της Επιτροπής σχετικά με την ισοσκέλιση του προϋπολογισμού. Επιπλέον, κατά τα φαινόμενα δεν αντικατοπτρίζεται στο κυβερνητικό σχέδιο κώδικα φορολογίας εισοδήματος.

- επιδοτήσεις: Η Ουκρανία προβάλλει το επιχείρημα ότι, εφόσον έχει αρθεί η ρήτρα περί τοπικού περιεχομένου (στην πραγματικότητα είναι ακόμη σε ισχύ και θα αρθεί πιθανότατα μέχρι τον Δεκέμβριο του 2000, μετά τη δέσμευση της 1ης Φεβρουαρίου 1999), οι επιδοτήσεις δεν απαγορεύονται πλέον, ότι είναι δυνατόν να ζητηθεί έννομη προστασία για αυτές εφόσον μπορούν να παρατηρηθούν «αρνητικές συνέπειες». Το θέμα αυτό κατά τους ισχυρισμούς δεν υφίσταται εφόσον δεν πραγματοποιούνται εξαγωγές αυτοκινήτων προς την ΕΕ. Η Επιτροπή διαφωνεί με την άποψη αυτή, δεδομένου ότι προκαλείται πραγματική ζημία στις πωλήσεις αυτοκινήτων της ΕΚ στην ουκρανική αγορά, εξαιτίας προνομίων που εισάγουν διακρίσεις, και το γεγονός αυτό αποτελεί στην πραγματικότητα το επίμαχο ζήτημα. Για τον λόγο αυτό, οι ανωτέρω επιδοτήσεις δεν συμβιβάζονται με το άρθρο 49 της συμφωνίας εταιρικής σχέσης και συνεργασίας.

- MEK (απαλλαγή από δασμούς) επί των εισαγόμενων εισροών/ανταλλακτικών : Η Ουκρανία ισχυρίζεται ότι τα εν λόγω πλεονεκτήματα δεν είναι συγκεκριμένα, δεδομένου ότι δεν αναφέρεται ειδικότερα καμία χώρα καταγωγής και ότι τα συμπεράσματα της ειδικής ομάδας για την Ινδονησία στο πλαίσιο της GATT δεν είναι έγκυρα. Η απάντηση της Ουκρανίας περιλαμβάνει τον ισχυρισμό ότι επιτρέπει «στις εισαγωγές ανταλλακτικών από οποιαδήποτε χώρα καταγωγής να απολαύουν της απαλλαγής από τους εισαγωγικούς δασμούς». Η Επιτροπή υποστηρίζει την άποψη ότι υπάρχει de-facto παραβίαση του άρθρου 1 της GATT 1994, όπως επιβεβαιώνεται από την ειδική ομάδα για την Ινδονησία σύμφωνα με την οποία «τα φορολογικά και δασμολογικά ευεργετήματα παραβιάζουν το άρθρο Ι.1 διότι δεν παρέχονται άνευ όρων σε όλα τα ομοειδή προϊόντα». Η νομοθεσία της Ουκρανίας ορίζει ρητώς ότι η απαλλαγή από εισαγωγικούς δασμούς εφαρμόζεται στις εισαγωγές εμπορευμάτων «που χρησιμοποιούνται για την παραγωγή...της εταιρείας παραγωγής αυτοκινήτων και των ανταλλακτικών τους με επένδυση ... τουλάχιστον 150 εκατ. $» (άρθρο 2.). Αυτό έρχεται σε αντίθεση με τα προαναφερθέντα συμπεράσματα της ειδικής ομάδας για την Ινδονησία.

- η απαγόρευση των εισαγωγών μεταχειρισμένων αυτοκινήτων: Δεν σημειώθηκε πρόοδος στο θέμα αυτό. Η πρόταση της Ουκρανίας όσον αφορά τη σύσταση ομάδας τεχνικών εμπειρογνωμόνων για να εξετάσουν τους οικολογικούς κινδύνους και τους κινδύνους σε θέματα ασφάλειας όσον αφορά τις εισαγωγές στην Ουκρανία αυτοκινήτων παλαιότερων των 5 ετών δεν θεωρείται σκόπιμη από την Επιτροπή, δεδομένου ότι δεν πρόκειται για τεχνικό ζήτημα που αφορά το περιβάλλον και την ασφάλεια αλλά για μέτρο εμπορικής πολιτικής. Οι πτυχές που συνδέονται με το περιβάλλον και την ασφάλεια δεν είναι καθοριστικές στο πλαίσιο αυτό. Επιπλέον, το θέμα αυτό συζητήθηκε επί μακρόν κατά τη διάρκεια προγενέστερων διαβουλεύσεων. Επομένως, η εν λόγω πρόταση απλώς θα καθυστερήσει τη διευθέτηση της διαφοράς.

- Άλλες φορολογικές απαλλαγές (απαλλαγή από τον έγγειο φόρο, από τον φόρο επί των κερδών, από τον φόρο υπέρ του ταμείου για την εισαγωγή καινοτομιών): θεωρούνται νόμιμες από την Ουκρανία στο πλαίσιο των κανόνων GATT/ΠΟΕ. Η Επιτροπή τονίζει ότι τα προνόμια αυτά παραβιάζουν το άρθρο 49 της ΣΕΕΣ, διατυπώνοντας ότι «η Ουκρανία πρέπει να μην χορηγεί κρατικές ενισχύσεις οι οποίες νοθεύουν ή απειλούν να νοθεύσουν τον ανταγωνισμό στο μέτρο που επηρεάζουν τις συναλλαγές μεταξύ της Κοινότητας και της Ουκρανίας». Σύμφωνα με το άρθρο 87 (πρώην 92) της Συνθήκης ΕΚ, τα προνόμια αποτελούν κρατικές ενισχύσεις δεδομένου ότι ωφελούν μια συγκεκριμένη επιχείρηση και συνίστανται σε χορηγούμενα ευεργετήματα και εισοδήματα από τα οποία το κράτος έχει παραιτηθεί.

4. Η θέση της Επιτροπής:

Η τελευταία ρηματική διακοίνωση της Ουκρανίας με ημερομηνία 24 Απριλίου 1999, μετά τις νέες διαβουλεύσεις της 19ης Μαρτίου 1999, δεν προσθέτει νέα σημαντικά στοιχεία που θα μπορούσαν να προωθήσουν τη διευθέτηση της διαφοράς. Αφήνει ορισμένα σημεία ανεπίλυτα, όπως, η απαλλαγή από τους εισαγωγικούς δασμούς επί των εισαγόμενων εισροών, η απαλλαγή από τον ΦΠΑ επί των εισαγόμενων εισροών, η απαγόρευση των εισαγωγών μεταχειρισμένων αυτοκινήτων, καθώς και άλλες φορολογικές απαλλαγές (απαλλαγή από τον έγγειο φόρο, από τον φόρο επί των κερδών, από τον φόρο υπέρ του ταμείου για την εισαγωγή καινοτομιών). Επιπλέον, οι τελευταίες προτάσεις των υπηρεσιών της Επιτροπής για εξεύρεση συμβιβαστικής λύσης δεν ελήφθησαν υπόψη.

Πρέπει να σημειωθεί ότι ουδεμία συγκεκριμένη δράση έχει μέχρι σήμερα αναληφθεί από την Ουκρανία για την εφαρμογή των συστάσεων της ΕΕ της 8.12.98, όλες οι προτάσεις αποτελούν απλώς ανάληψη δεσμεύσεων για δράση μέχρι το έτος 2000.

5. Ελλείψει περαιτέρω προόδου, η Επιτροπή προτείνει τη συνέχιση της διαδικασίας διευθέτησης της διαφοράς όπως ανακοινώθηκε στο Συμβούλιο Συνεργασίας της 26ης Απριλίου, καθώς και τον διορισμό διαιτητού της ΕΚ σύμφωνα με το άρθρο 96 παράγραφος 3 της συμφωνίας εταιρικής σχέσης και συνεργασίας.

6. Επομένως, η Επιτροπή προτείνει τρεις προσωπικότητες η μία εκ των οποίων θα πρέπει να διορισθεί διαιτητής εξ ονόματος της ΕΚ. Οι υπόλοιπες δύο προσωπικότητες θα προταθούν από την ΕΚ στο Συμβούλιο Συνεργασίας ως ενδεχόμενοι τρίτοι διαιτητές. Οι προτεινόμενοι διαιτητές είναι οι εξής:

- ο Δρ. M.Schuette, Γραφείο Bruckhaus-Westrick-Heller-Lφber (Bρυξέλλες)

- ο κ. Jack Bussy, Γραφείο BDLT (Παρίσι)

- ο κ. Μ.Merolla, Γραφείο Bonelli-Erede-Pappalardo (Bρυξέλλες)

- Επομένως, το Συμβούλιο καλείται:

- να εγκρίνει την πρόταση απόφασης για συνέχιση της διαδικασίας διευθέτησης της διαφοράς όσον αφορά τη νομοθεσία της Ουκρανίας για την τόνωση της παραγωγής αυτοκινήτων και τους συναφείς κανονισμούς σχετικά με την αγορά μεταχειρισμένων αυτοκινήτων, όπως ανακοινώθηκε στο Συμβούλιο Συνεργασίας της 26ης Απριλίου, με τον διορισμό διαιτητού σύμφωνα με το άρθρο 96 παράγραφος 3 της συμφωνίας εταιρικής σχέσης και συνεργασίας,

- να εγκρίνει το σχέδιο εντολής του διαιτητού με στόχο τη διευθέτηση της διαφοράς,

- να υπογράψει, εξ ονόματος της Κοινότητας, το σχέδιο επιστολής του παραρτήματος Ι προς τον Πρόεδρο του Συμβουλίου Συνεργασίας, που κοινοποιεί τον διορισμό διαιτητού για την πλευρά της ΕΚ.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Για τη συνέχιση της διαδικασίας διευθέτησης της διαφοράς όσον αφορά τη νομοθεσία της Ουκρανίας για την τόνωση της παραγωγής αυτοκινήτων και τους συναφείς κανονισμούς για την αγορά μεταχειρισμένων αυτοκινήτων με τον διορισμό διαιτητού και για την πρόταση προς το Συμβούλιο Συνεργασίας να ορίσει τρίτο διαιτητή, σύμφωνα με το άρθρο 96 παράγραφος 3 της συμφωνίας εταιρικής σχέσης και συνεργασίας για την έγκριση του σχεδίου εντολής των διαιτητών με στόχο τη διευθέτηση της διαφοράς

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη και, ειδικότερα, το άρθρο 133, παράγραφος 4 σε συνδυασμό με το άρθρο 300, παράγραφος 2, πρώτη φράση και παράγραφος 3 πρώτη φράση,

την απόφαση του Συμβουλίου και της Επιτροπής της 26ης Ιανουαρίου 1998 για τη σύναψη της συμφωνίας εταιρικής σχέσης και συνεργασίας μεταξύ της Ευρωπαϊκής Κοινότητας και των κρατών μελών της και της Ουκρανίας (ΕΕ αριθ. L 49 της 19.2.1998), και ειδικότερα το άρθρο 2.1,

την πρόταση της Επιτροπής,

Εκτιμώντας:

(1) ότι το άρθρο 96 της συμφωνίας εταιρικής σχέσης και συνεργασίας προβλέπει τη διευθέτηση της διαφοράς,

(2) ότι δεδομένου ότι οι ακόλουθοι νόμοι θα μπορούσαν επίσης να αποτελέσουν το αντικείμενο εξέτασης στο πλαίσιο της ομάδας εργασίας για την προσχώρηση της Ουκρανίας στον ΠΟΕ, του οποίου η ΕΚ αποτελεί μέλος και ότι οι δύο διαδικασίες είναι τελείως διαφορετικής μεταξύ τους φύσεως, η ενδεχόμενη επίλυση της διαφοράς βάσει του άρθρου 96 της συμφωνίας εταιρικής σχέσης και συνεργασίας δεν θα μπορούσε να θεωρηθεί ως καθοριστική για τις θέσεις της Επιτροπής κατά τη διάρκεια των εν λόγω διαπραγματεύσεων,

(3) ότι οι ακόλουθοι νόμοι της Ουκρανίας παραβιάζουν τη συμφωνία εταιρικής σχέσης και συνεργασίας:

- νόμος «για την τόνωση της παραγωγής αυτοκινήτων στην Ουκρανία» (αριθ. 535/97-VR); που θεσπίστηκε από το ουκρανικό Κοινοβούλιο στις 19 Σεπτεμβρίου 1997, και που ισχύει από τις 23 Οκτωβρίου 1997.

- νόμος «για την παραγραφή των χρεών της κοινής μετοχικής εταιρείας avtoZAZ» (αριθ. 482/97VR) της 18ης Ιουλίου 1998,

- νόμος «για τους ειδικούς φόρους κατανάλωσης και τους εισαγωγικούς δασμούς για ορισμένα οχήματα και τα ελαστικά τους» (αριθ. 217/96 VR του Μαΐου 1996),

- ψηφίσματα του Υπουργικού Συμβουλίου «για τις αλλαγές και τις προσθήκες που πρέπει να γίνουν σε ορισμένα ψηφίσματα του Υπουργικού Συμβουλίου της Ουκρανίας» όσον αφορά τις εισαγωγές μεταχειρισμένων αυτοκινήτων στην Ουκρανία (146/98 του Φεβρουαρίου 1998).

(4) ότι οι διαβουλεύσεις στο πλαίσιο του άρθρου 97 της συμφωνίας εταιρικής σχέσης και συνεργασίας παραμένουν άκαρπες, γεγονός που καθιστά σκόπιμη την επιδίωξη της διευθέτησης της διαφοράς μέσω του ορισμού διαιτητού,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

1. Σύμφωνα με το άρθρο 96, παράγραφος 3 της συμφωνίας εταιρικής σχέσης και συνεργασίας η Κοινότητα συνεχίζει τη διαδικασία διευθέτησης της διαφοράς όσον αφορά τη ουκρανική νομοθεσία για την τόνωση της αυτοκινητοβιομηχανίας και τους συναφείς κανονισμούς για την αγορά μεταχειρισμένων αυτοκινήτων.

2. Για τους λόγους αυτούς, ο κ. ορίζεται ως διαιτητής της ΕΚ για να συμβάλει στη διευθέτηση της διαφοράς στο πλαίσιο της συνημμένης εντολής. Ο εν λόγω διορισμός θα κοινοποιηθεί μέσω της επιστολής που περιλαμβάνεται στο συνημμένο παράρτημα Ι, που θα συνυπογράφεται από την Επιτροπή και από το Συμβούλιο και που θα απευθύνεται στον Πρόεδρο του Συμβουλίου Συνεργασίας.

3.Η Επιτροπή θα προτείνει σε εύθετο χρόνο προς το Συμβούλιο Συνεργασίας τον διορισμό του κ. ......... και του κ. .............. ως τρίτων διαιτητών.

4.Με την παρούσα απόφαση εγκρίνεται η εντολή προς τους διαιτητές που περιλαμβάνεται στο συνημμένο παράρτημα ΙΙ.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ I

Σχέδιο επιστολής της Κοινότητας προς τον Πρόεδρο του Συμβουλίου Συνεργασίας με την Ουκρανία

Κύριε Πρόεδρε,

Στις 23.12.98, η Κοινότητα παρέπεμψε τη διαφορά όσον αφορά τον ουκρανικό νόμο του Οκτωβρίου 1997 «περί της τόνωσης της αυτοκινητοβιομηχανίας στην Ουκρανία» (αριθ. 535/97-VR) και τους κανονισμούς σχετικά με την αγορά μεταχειρισμένων αυτοκινήτων στην Ουκρανία (ψήφισμα 146/98 του Υπουργικού Συμβουλίου του Φεβρουαρίου 1998), καθώς και τη συναφή νομοθεσία (νόμος 482/97 VR του Ιουλίου 1997, νόμος 217/96 VR του Μαΐου 96), στο Συμβούλιο Συνεργασίας δυνάμει του άρθρου 96 παράγραφος 1 της ΣΕΕΣ, όπως συμφωνήθηκε στη συνεδρίαση του Συμβουλίου Συνεργασίας της 9ης Ιουνίου 1998, και υπέβαλε στο Συμβούλιο Συνεργασίας σχέδιο σύστασης προς έγκριση, σύμφωνα με το άρθρο 96 παράγραφος 2 της ΣΕΕΣ.

Η Κοινότητα έχει τονίσει επανειλημμένως ότι η νομοθεσία αυτή είναι αντίθετη με τη συμφωνία εταιρικής σχέσης και συνεργασίας (με το άρθρο 10 σχετικά με τη ρήτρα του μάλλον ευνοούμενου κράτους, με το άρθρο 15 σχετικά με την αρχή της μη διάκρισης και με το άρθρο 49 για τις κρατικές ενισχύσεις) καθώς και με τα άρθρα Ι και ΙΙΙ της GATT. Η σχετική νομοθεσία για την αγορά μεταχειρισμένων αυτοκινήτων είναι αντίθετη με το άρθρο 14 της συμφωνίας εταιρικής σχέσης και συνεργασίας. Ο νόμος για την τόνωση της αυτοκινητοβιομηχανίας στην Ουκρανία, επιπλέον των διατάξεων των άρθρων Ι και ΙΙΙ της GATT είναι, επίσης, ασύμβατος με τα μέτρα ενθάρρυνσης των επενδύσεων που αναφέρονται στην συμφωνία του ΠΟΕ για το εμπόριο (Trims), ιδίως όσον αφορά την αντιστοιχία προς τα μέτρα που περιγράφονται ως απαγορευόμενα στο σημείο 1α του σχετικού πίνακα που επισυνάπτεται στη συμφωνία Trims. Η κατάργηση των εισαγωγών μεταχειρισμένων αυτοκινήτων είναι επίσης ασύμβατη με τους κανόνες του ΠΟΕ και, ιδίως, με τις διατάξεις του άρθρου ΧΙ της GATT. (γενική κατάργηση των ποσοτικών περιορισμών). Η ελάχιστη δασμολογητέα αξία των 5.000 USD για όλα τα μεταχειρισμένα αυτοκίνητα αντιβαίνει προς τις διατάξεις του άρθρου VII και προς την συμφωνία του ΠΟΕ για την εφαρμογή του άρθρου VII (συμφωνία περί καθορισμού της δασμολογητέας αξίας).

Ενώ η απάντηση της Ουκρανίας, της 29ης Ιανουαρίου 1999, διευθέτησε ορισμένα στοιχεία που είχε θίξει η Κοινότητα κατά τη διάρκεια προηγούμενων διαβουλεύσεων και, ειδικότερα, το τοπικό περιεχόμενο, την απαλλαγή από τον ΦΠΑ επί των πωλήσεων, και την απαλλαγή από τους ειδικούς φόρους κατανάλωσης επί των πωλήσεων, άλλα σημεία δεν επιλύθηκαν, όπως η απαλλαγή από τους εισαγωγικούς δασμούς επί των εισαγόμενων εισροών, η απαλλαγή από τον ΦΠΑ επί των εισαγόμενων εισροών, η απαγόρευση των εισαγωγών μεταχειρισμένων αυτοκινήτων, καθώς και άλλες φορολογικές απαλλαγές (απαλλαγή από τον έγγειο φόρο, από τον φόρο επί των κερδών, από τον φόρο υπέρ του ταμείου για την εισαγωγή καινοτομιών).

Η ουκρανική ρηματική διακοίνωση της 24ης Απριλίου 1999 κατόπιν νέων διαβουλεύσεων στις 19 Μαρτίου 1999, δεν προσθέτει νέα ουσιώδη στοιχεία στη διευθέτηση της διαφοράς. Επομένως, ελλείψει περαιτέρω προόδου, η Κοινότητα αποφάσισε να συνεχίσει τη διαδικασία επίλυσης της διαφοράς (σύμφωνα με το άρθρο 96 της ΣΕΕΣ) όπως ανακοινώθηκε στο Συμβούλιο Συνεργασίας της 26ης Απριλίου, με τον διορισμό διαιτητού σύμφωνα με το άρθρο 96 παράγραφος 3.

Επομένως, σύμφωνα με την προαναφερθείσα απόφαση, έχω την τιμή να σας γνωστοποιήσω ότι η Κοινότητα προέβη στον διορισμό του κ. . ως διαιτητού της ΕΚ, για να συμβάλει στη διευθέτηση της διαφοράς. Η ΕΕ καλεί την Ουκρανία να διορίσει τον διαιτητή της εντός δύο μηνών σύμφωνα με το άρθρο 96 παράγραφος 3 της συμφωνίας εταιρικής σχέσης και συνεργασίας.

Σας παρακαλώ να διαβιβάσετε την παρούσα επιστολή σε μέλη του Συμβουλίου Συνεργασίας, όπως προβλέπεται στο πλαίσιο του άρθρου 6 του κανονισμού λειτουργίας, με τη συνημμένη εντολή των διαιτητών και να απευθύνετε στην Κοινότητα βεβαίωση παραλαβής από την πλευρά της Ουκρανίας.

Για το Συμβούλιο της ΕΕ

Για την Επιτροπή

ΠΑΡΑΡΤΗΜΑ II

Σχέδιο εντολής διαιτητών σχετικά με τη διαδικασία διευθέτησης της διαφοράς όσον αφορά τη νομοθεσία της Ουκρανίας για την τόνωση της αυτοκινητοβιομηχανίας και τους συναφείς κανονισμούς για την αγορά μεταχειρισμένων αυτοκινήτων στην Ουκρανία

. Στόχοι και καθήκοντα

1. Παροχή στα μέρη συμβουλευτικής γνώμης για την εκτίμηση της ακόλουθης νομοθεσίας και της συμφωνίας της με τους κανόνες της ΣΕΕΣ και του ΠΟΕ:

- του νόμου «για την τόνωση της παραγωγής αυτοκινήτων στην Ουκρανία» (αριθ. 535/97-VR); που θεσπίστηκε από το ουκρανικό Κοινοβούλιο στις 19 Σεπτεμβρίου 1997, και που ισχύει από τις 23 Οκτωβρίου 1997.

- του νόμου «για την παραγραφή των χρεών της κοινής μετοχικής εταιρείας avtoZAZ» (αριθ. 482/97VR) της 18ης Ιουλίου 1998,

- του νόμου «για τους ειδικούς φόρους κατανάλωσης και τους εισαγωγικούς δασμούς για ορισμένα οχήματα και τα ελαστικά τους» (αριθ. 217/96 VR του Μαΐου 1996),

- της απαγόρευσης εισαγωγής μεταχειρισμένων αυτοκινήτων παλαιότερων των 5 ετών και της επιβολής ελάχιστης τελωνειακής αξίας 5000 δολαρίων ΗΠΑ για όλα τα μεταχειρισμένα αυτοκίνητα.

- των ψηφισμάτων του Υπουργικού Συμβουλίου «για τις αλλαγές και τις προσθήκες που πρέπει να γίνουν σε ορισμένα ψηφίσματα του Υπουργικού Συμβουλίου της Ουκρανίας» όσον αφορά τις εισαγωγές μεταχειρισμένων αυτοκινήτων στην Ουκρανία (146/98 του Φεβρουαρίου 1998).

Ειδικότερα, έλεγχος της συμμόρφωσης των εν λόγω κανονισμών σε σχέση με:

- τη ΣΕΕΣ: άρθρο 10-ρήτρα ΜΕΚ, άρθρο 14, άρθρο 15-αρχή της μη διάκρισης και άρθρο 49-κρατικές ενισχύσεις,

- την GATT: άρθρα Ι και ΙΙΙ (αναφερόμενα ή ενσωματωμένα στα άρθρα 10 και 15 της συμφωνίας εταιρικής σχέσης και συνεργασίας), άρθρο VII, παράγραφοι 1, 2, 3, 4α, 4β, 4δ και 5 (αναφερόμενο ή ενσωματωμένο στο άρθρο 16 της συμφωνίας εταιρικής σχέσης και συνεργασίας), άρθρο ΧΙ (γενική κατάργηση των ποσοτικών περιορισμών)

- το ΠΟΕ: συμφωνία Trims και συμφωνία για την εφαρμογή του άρθρου VII της GATT (συμφωνία περί καθορισμού της δασμολογητέας αξίας).

2. Κατάρτιση κανονιστικών προτάσεων για τον τρόπο διευθέτησης της τρέχουσας εμπορικής διαφοράς μεταξύ της Ουκρανίας και της ΕΕ.

3. Συμβολή στη διευθέτηση της διαφοράς σε συνεργασία με τους δύο άλλους διαιτητές.

. Η διάρκεια της παρούσας διαδικασίας δεν πρέπει να υπερβαίνει τους δύο μήνες.